Kusti Nõlvak

**Kusti Nõlvak** (sündinud 6. novembril 1991 Tartus) on eesti võrkpallur, kes on mänginud Eesti võrkpallikoondises. 

Aastatel 2015–2024 keskendus ta koos paarilise Mart Tiisaarega rannavõrkpallile. Hooajal 2024/25 naasis ta saalivõrkpalli juurde. Hooajal 2025/26 esindab ta Eesti võrkpalliklubi Selver x TalTech.

## Sportlaskarjäär
### Noorteklassid
Kusti Nõlvak tutvus lapsena mitme spordialaga (sh ujumine, kergejõustik, jalgpall ja tennis), kuid viiendas klassis hakkas tõsisemalt tegelema võrkpalliga.

Aastatel 2008–2011 kuulus ta Eesti omavanuste (sündinud 1991 ja hiljem) noortekoondisse, keda treenisid Egon Edo ja Villi Vantsi. Ta osales koondisega omavanuste EM-valikturniiril, kuid finaalturniirile ei pääsetud.

Ta tuli koos Mihkel Tanilaga 2010. aastal Eesti U20 vanuseklassi Eesti meistriks rannavõrkpallis.

### Eesti võrkpallikoondis
Kusti Nõlvak kuulus Eesti võrkpallikoondisse aastatel 2011–2015 ning esindas Eestit 21 kohtumises. Ta kuulus koondise kandidaatide hulka 2011. aasta kevadel EM-finaalturniiri eel ning talvel olümpiamängude valikturniiri eel. Esimese koondisekutse sai ta 2012. aasta kevadel. Sel perioodil oli koondise kindel põhisidemängija Kert Toobal ning Nõlvak konkureeris koondisekoha pärast Martti Keelega.

### Klubivõrkpall
Nõlvak liitus hooajal 2009/10 Eesti meistriliigat juhtinud Selver Tallinnaga. Tugevuselt teises eurosarjas, CEV Cupil, jõuti 1/8 finaali. Kohalikul tasandil võideti kõik suuremad võistlused: Balti liiga, Eesti meistrivõistlused ja Eesti karikavõistlused. Nõlvak täitis meeskonnas Deniss Petrovsi kõrval teise sidemängija rolli ning mänguaega sai vähe.

Hooajaks 2010/11 liitus ta TTÜ võrkpallimeeskonnaga, kus mängis kuus hooaega. Sel perioodil võideti korra Balti liiga (2012/13) ning Eesti karikavõistlused]] (2013/14). Eesti karikavõistlustelt (2014/15) saadi hõbemedal, kahel korral pronks Eesti meistrivõistlustel (2012/13 ja 2014/15) ning korra pronks Balti liigas (2014/15). Nõlvak oli meeskonna põhisidemängija ning valiti Balti liiga parimaks sidemängijaks hooaegadel 2012/13 ja 2014/15. Hooaja 2013/14 teine pool jäi Nõlvakul seljaprobleemide tõttu suuresti vahele ning ta käis kahel operatsioonil.

Pärast 2024. aasta suvel Mart Tiisaarega rannavõrkpallis koostöö lõpetamist naasis Nõlvak üheks hooajaks saalivõrkpalli juurde ning liitus Bigbank Tartuga. Võideti Balti liiga ja tuldi Eesti meistriks. Eesti karikavõistlustel saadi teine koht. Nõlvak jagas sel hooajal sidemängija kohta Aleksander Eermaga.

Selle hooaja järel teatas ta, et jätkab rannavõrkpallurina, kuid sügisel naasisi saalivõrkpalli Selver x TalTechi esindama.

### Rannavõrkpall

2015. aasta sügisel teatasid Eesti saalivõrkpallikoondislased Kusti Nõlvak ja Mart Tiisaar, et jätkavad sportlaskarjääri rannavõrkpalluritena.

Nad tegid MK-debüüdi 2016. aasta veebruaris Iraanis, Kīshi saarel, kus kvalifikatsioonist edasi ei saadud. Sama aasta mais saadi MK-etapil põhiturniirile, kui Sotšis toimunud MK-etapile saadi FIVB poolt *wild card*. Sellel võistlusel saadi kirja MK-etapil esimene geimivõit (Venemaa paari Oleg Stojanovski ja Artjom Jarzutki vastu). 2019. aasta augustis jõuti kolme tärni MK-etapil (Jurmalas, Lätis) finaali, kus kaotati 0:2 Aleksandrs Samoilovsile ja Janis Šmedinsile. 2020. aasta augustis võideti Leedus, Vilniuses toimunud ühe tärni MK-etapp, kus finaalis võideti 2:1 Robert Juhnevici ja Artur Vasiljevi. Kõige tugevamal, Elite 16, MK-etapil saadi parima tulemusena 2022. aasta juunis 4. koht 

2019. aastal pääseti esimest korda Euroopa meistrivõistluste finaalturniirile, kus kaotati kõik kolm kohtumist ning saadi kokkuvõttes 25. koht. 2020. aasta EM-il kaotati alagrupis kaks peetud kohtumist ning saadi taas 25. koht. 2021. aasta EM-il jõuti küll alagrupist edasi, kuid kaotati 1/16 finaalmäng ning lõpetati turniir 17. kohaga. 2022. aasta EM-i eel saavutatud tugevad tulemused seadsid mängijate ootused kõrgele. Oma alagrupist pääseti teisena 16 parema sekka, kuid langeti konkurentsist kaheksandikfinaalis ning saadi lõppkokkuvõttes 9. koht. 2023. aasta EM-il saadi alagrupist kolmanda kohaga edasi, kuid kaotati vaheringis ning jäädi võistlustel 17. kohale.

Maailmameistrivõistlustele pääseti piisavalt heade FIVB punktide toel 2022. aasta võistlustel. Võideti oma alagrupp ning lõpuks jõuti välja veerandfinaali, kus kaotati 0:2 hilisematele finalistidele Renato/Vitor Felipe. Kokkuvõttes saadi 5. koht, millega korrati Eesti parimat tulemust rannavõrkpalli MM-il.

2022. aastal hakati osalema King of the Courti võistlustel, kus 2022. aasta juunis Hamburgis toimunud võistlustel saavutati teine koht. Augustis toimunud finaaletapil Hollandis, Utrechtis saadi kolmas koht. Oma esimese ja ainsa võidu selles formaadis said nad 2023. aasta märtsis Miamis toimunud etapil.

Nõlvak ja Tiisaar on tulnud rannavõrkpallis kaks korda Eesti meistriks (2017 ja 2020).

Nõlvak ja Tiisaar ütlesid koostööd alustades, et nende põhieesmärk on jõuda olümpiamängudele (näiteks 2020. aastal). 2016., 2021. ja 2024. aastal sinna ei jõutud ning 2024. aasta olümpiamängudelt väljajäämise järel (mai 2024) teatas paar, et nende koostöö ei jätku. Viimaseks ühiseks turniiriks jäi juulis Rakveres toimunud Futuresi taseme MK-etapp, kus Tiisaar vigastas poolfinaalis põlve ning etapp lõpetati neljanda kohaga.

## Saavutused
### Saalivõrkpallis
**[[Võrkpalli Balti liiga|Balti liiga]]**
*2009/10  Selver Tallinnaga
*2012/13  TTÜ võrkpallimeeskonnaga
*2014/15  TTÜ võrkpallimeeskonnaga
*2024/25  Bigbank Tartuga

**[[Eesti meistrivõistlused võrkpallis|Eesti meistrivõistlused]]**
*2009/10  Selver Tallinnaga
*2012/13  TTÜ võrkpallimeeskonnaga
*2014/15  TTÜ võrkpallimeeskonnaga
*2024/25  Bigbank Tartuga

**[[Eesti karikavõistlused võrkpallis|Eesti karikavõistlused]]**
*2009/10  Selver Tallinnaga
*2013/14  TTÜ võrkpallimeeskonnaga
*2014/15  TTÜ võrkpallimeeskonnaga
*2024/25  Bigbank Tartuga

**Individuaalsed auhinnad**
*2013 Schenker Liiga parim sidemängija
*2015 Schenker Liiga parim sidemängija

### Rannavõrkpallis
*2017  Eesti meistrivõistlused Mart Tiisaarega
*2017  EEVZA Pärnu osavõistlus Mart Tiisaarega
*2019  Jurmala MK-etapp (★★★) Mart Tiisaarega
*2020  Eesti meistrivõistlused Mart Tiisaarega
*2020  Vilniuse MK-etapp (★) Mart Tiisaarega

## Tunnustus
***[[Aasta parim võrkpallur|Eesti parim rannavõrkpallipaar]]:** 2017–2023 (Mart Tiisaarega).
***Eesti parim rannavõrkpalli noortepaar noormeestest:** 2010 (Mihkel Tanilaga).

## Isiklikku
Kusti Nõlvak sündis Tartus, kuid kolis perega peagi Tallinna, kus üles kasvas. Tal on seitse õde-venda (sh endine Eesti naiste võrkpallikoondise libero Kristi Nõlvak). Tal on abikaasa Kaisaga (abielus al 2020) tütar Luna (sündinud 2021) ja poeg (sündinud 2025).

## Viited

## Vaata ka
*2022. aasta meeste rannavõrkpalli maailmameistrivõistlused
*2022. aasta meeste rannavõrkpalli Euroopa meistrivõistlused

## Välislingid
*Kusti Nõlvak Mängija profiil CEV kodulehel
*Kusti Nõlvak Beach Volleyball Database
*Volleybox